**ELŐTERJESZTÉS**

**Szombathely Megyei Jogú Város Közgyűlésének 2022. október 27-i rendes ülésére**

**Javaslat a takarékossági programmal összefüggő intézkedések meghozatalára**

1. **A takarékossági program végrehajtásához kapcsolódó intézkedések**

Szombathely Megyei Jogú Város Közgyűlése a 2022. szeptember 29-i ülésén a 298/2022. (IX.29.) Kgy. számú határozatával elfogadta a város takarékossági programját, amely – az abban foglaltak végrehajtásának haladéktalan megkezdése érdekében – a közgyűlést követően azonnal megküldésre került valamennyi intézmény – és cégvezetőnek.

A takarékossági programban foglaltak végrehajtása következtében az alábbi dokumentumok módosítása szükséges:

**1. Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendeletének, valamint Szombathely Megyei Jogú Város Polgármesteri Hivatala Szervezeti és Működési Szabályzatának módosítása**

A Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 87. § (8) bekezdésében meghatározott önkormányzati tanácsadó, főtanácsadói létszámból három munkakör törlésre kerül, amelyből kettő státusz ténylegesen megszüntetésre kerül, így a Hivatal engedélyezett létszáma ennek megfelelően 280,5 főről 278,5 főre csökken. Ez a változás Szombathely Megyei Jogú Város Polgármesteri Hivatala Szervezeti és Működési Szabályzatában is átvezetésre kerül. A Hivatal SZMSZ-ében technikai jellegű módosításokra is sor kerül az 1. melléklet vonatkozásában, ahol az időközben megváltozott, vagyonnyilatkozat-tételi kötelezettséggel járó munkaköri megnevezések kerülnek átvezetésre. A módosítások áthúzással, illetve félkövér betűvel kerültek megjelölésre. A rendeletmódosítás, hatásvizsgálat és az indokolás az előterjesztés *1. számú mellékletét*, a Hivatal SZMSZ módosítása az előterjesztés *2. számú mellékletét* képezi.

**2. SZOVA Szombathelyi Vagyonhasznosító és Városgazdálkodási Nonprofit Zrt. alapszabályának módosítása**

A takarékossági program C/15. pontja alapján a SZOVA Nonprofit Zrt. a szombathelyi, Welther Károly u. 4. szám alatti telephelyén 2022. szeptember 30. napjával minden tevékenységét véglegesen megszüntette és az ingatlant kiürítette. Erre tekintettel szükséges a társaság alapszabályának módosítása akként, hogy a telephelyek közül az ingatlan törlésre kerüljön.

**3. Pálos Károly Szociális Szolgáltató Központ és Gyermekjóléti Szolgálat Szakmai Programjának valamint Szervezeti és Működési Szabályzatának módosítása**

ASzakmai Programmódosításának indoka a Szentkirályi Tanoda, valamint a Belvárosi Ifjúsági Klub tevékenységének átszervezése a közösségi terek áthelyezésével. A Belvárosi Ifjúsági Klub szolgáltatásai a Szabad-tér Ifjúsági Klub – Olad intézményegységhez kerültek áthelyezésre. A Szentkirályi Tanoda szolgáltatásait az I. számú Szakmai Egység, valamint a Jászai Mari utcai Közösségi tér látja el. A módosított szakmai program az előterjesztés *3. számú mellékletét* képezi.

A Szervezeti- és Működési Szabályzat módosításának egyik indoka szintén a Szentkirályi Tanoda, valamint a Belvárosi Ifjúsági klub tevékenységének más intézményi egységbe történő áthelyezése. Továbbá az idősek nappali ellátását biztosító szakmai egységek nyitvatartási rendjéből a hétvégi nyitvatartási idő törlésre került. A szakmai egységek a módosítás értelmében hétfőtől péntekig 8-16 óra között tartanak nyitva. Az intézmény székhelyén működő pénztár nyitvatartási rendje is megváltozott. A pénztár pénteki nyitvatartási ideje törlésre került, a módosítás értelmében hétfőn 8-12 óra közötti időtartamban tart nyitva. Az intézmény módosított Szervezeti- és Működési Szabályzata az előterjesztés *4. számú mellékletét* képezi.

**4. Szombathelyi Egészségügyi és Kulturális Intézmények Gazdasági Ellátó Szervezete Alapító Okiratának, valamint Szervezeti és Működési Szabályzatának módosítása**

A GESZ Alapító okiratának módosítása szükségessé vált az alábbi indokok alapján:

* A 37. sorszámú, Szombathely, Szűrcsapó utca 45. szám alatti telephelyet törölni szükséges, mivel az Anyatejgyűjtő Állomás átköltözött a Szombathely, Markusovszky L. u. 8. szám alatti épületbe.
* A 38. sorszámú, Szombathely, Bem József utca 9. b. szám alatti telephelyet törölni szükséges, mivel a Humán Civil Ház áthelyezésre került egyrészt a Szombathely, Nádasdy F. u. 4., másrészt a Szombathely, Markusovszky L. u. 8. szám alatti épületbe, valamint a benne működő védőnői tanácsadó is átköltöztetésre került a Szombathely, Váci Mihály utca 3. szám alatt működő védőnői tanácsadóhoz. Javaslom, az ingatlan jövőbeni kezelőjeként a SZOVA Nonprofit Zrt.-t kijelölni.
* A Szombathely, Petőfi Sándor utca 6. szám alatti új telephely bejegyzése szükséges, ami a Boldog Salkaházi Sára Technikum és Kollégium iskolaorvosi rendelője, ahol iskolavédőnő lát el feladatot.

A Módosító okirat az előterjesztés *5. számú*, a módosítással egységes szerkezetbe foglalt Alapító okirat az előterjesztés *6. számú* melléletét képezi.

A GESZ Szervezeti és Működési Szabályzatának módosítása szükségessé vált az alábbi indokok alapján:

* A takarékossági program elfogadásáról szóló 298/2022. (IX.29.) Kgy. sz. határozat végrehajtásaként a Szombathelyi Egészségügyi és Kulturális Intézmények Gazdasági Ellátó Szervezete áthelyezte a Humán Civil Ház funkcióját (Egészségügyi Civil Szervezetek koordinációja néven) két új helyszínre (Szombathely, Nádasdy F. u. 4. és Szombathely, Markusovszky u. 8.), valamint az Anyatejgyűjtő Állomás is átköltözött a Szombathely, Szűrcsapó út 45. szám alól a Markusovszky L. u. 8. szám alatti épületbe. Továbbá új telephelyként fel kell tüntetni a Boldog Salkaházi Klára Technikum és Kollégium iskolaorvosi rendelőjét is, amely a Szombathely, Petőfi Sándor utca 6. szám alatt található.
* A Humán Civil Ház bezárása és funkciójának átalakítása, valamint az Anyatejgyűjtő Állomás átköltöztetése továbbá a 2 új védőnői körzet kialakítása következtében a GESZ létszáma 111 főről 110 főre változik. Ezzel egyidejűleg az SZMSZ organogramját is szükséges módosítani.
* Az időközben kialakításra került iskola-fogorvosi körzetek miatt az iskolafogászati ellátást is szükséges feltüntetni az SZMSZ-ben a feladatok között.

A GESZ egységes szerkezetű Szervezeti és Működési Szabályzata az előterjesztés *7. számú mellékletét* képezi.

**5. Az AGORA Savaria Nonprofit Kft.-vel kötött közművelődési megállapodás módosítása**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76.§ (1) bekezdése kimondja, hogy a települési önkormányzat kötelező feladata a helyi közművelődési tevékenység támogatása. A közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet (a továbbiakban: Rendelet) 15.§ (3) bekezdése értelmében a kulturális központ legalább a hét hat napján, legalább napi 8 órában tart nyitva, továbbá legalább a hét öt napjában magába kell foglalnia a 16.00 és 19.00 órai közötti időszakot.

Az AGORA Savaria Kulturális és Médiaközpont NKft. székhelyén, a Szombathely, Március 15. tér 5. szám alatt (a továbbiakban: AGORA) jelenleg a Rendeletben meghatározott időtartamon túl tart nyitva. Tekintettel az üzemeltetési költségek nagymértékű emelkedésére, és a Közgyűlés 298/2022. (IX.29.) Kgy. számú határozatára a jelenlegi nyitvatartási idő (hétfő-péntek: 9.00-20.00 óra, szombat: 9.00-16.00 óra) napi 1 órával (hétfő-péntek: 9.00-19.00 óra) csökken, szombati napon pedig a nyitva tartás 1 órával megnő (szombat: 8.00-16.00 óra).

Előzőek alapján az Önkormányzat és az AGORA között létrejött 41196-51/2021. számú Közművelődési megállapodás nyitvatartási időre vonatkozó V. pontját a fentiek szerint módosítani szükséges.

**6. Berzsenyi Dániel Megyei Hatókörű Városi Könyvtár SZMSZ-ének módosítása**

A Berzsenyi Dániel Megyei Hatókörű Városi Könyvtár Szervezeti és Működési Szabályzatának módosítása vált szükségessé mivel a takarékossági program elfogadásáról szóló 298/2022. (IX.29.) Kgy. sz. határozat végrehajtásaként a központi könyvtár és a fiókkönyvtárak nyitvatartási ideje a fűtési szezon időtartama alatt módosul.

A Könyvtár egységes szerkezetű Szervezeti és Működési Szabályzata az előterjesztés *8. számú mellékletét* képezi.

**7. Savaria Szimfonikus Zenekart érintő döntés**

A takarékossági program elfogadásáról szóló 298/2022. (IX.29.) Kgy. sz. határozat végrehajtásaként a Savaria Szimfonikus Zenekar 2022. november 1. és 2023. április 30. közötti időszakban az Agora - Művelődési és Sportházban (9700, Szombathely, Március 15. tér 5.) végzi a tevékenységét. Fentiek alapján indokolt az Agora Savaria Kulturális és Médiaközpont Nonprofit Kft. és a Savaria Szimfonikus Zenekar közötti, az Agora – Művelődési és Sportház ingyenes használatára vonatkozó megállapodás megkötése azzal, hogy a fenti időszakban a rezsiköltséget az Agora Savaria Kulturális és Médiaközpont Nonprofit Kft. fizeti.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe. Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat az előadó-művészeti szervezet támogatása.

Fentiek alapján az ingyenes használatba adásnak jogszabályi akadálya nincs.

**8. Bérleti szerződésekkel kapcsolatos döntések**

A takarékossági program végrehajtása a Weöres Sándor Színház, valamint az Agora Savaria Filmszínház azon épületeit is érinti, amelyek területén gazdasági szereplők által működtetett vendéglátóhely is működik. Javaslom, hogy ezek tekintetében a megkötött bérleti szerződések (a bérlők egyetértésével) kerüljenek módosításra akként, hogy az érintett épületek zárva tartásának időtartama alatt a bérlőknek ne kelljen bérleti díjat fizetni, és a zárva tartás időtartamával a bérleti szerződések időtartama kerüljön meghosszabbításra.

**9. A Szombathelyi Köznevelési GAMESZ-t érintő döntések**

A takarékossági programban foglaltak végrehajtása következtében a Szombathelyi Köznevelési GAMESZ vonatkozásában az alábbi dokumentumok módosítása szükséges:

* a Szombathelyi Köznevelési GAMESZ székhelyéül szolgáló Szombathely Fő tér 40. szám alatti ingatlan értékesítésre kerül. Az intézmény székhelye az eddigi telephelyre, a Szombathely Nádasdy Ferenc u. 4. szám alatti ingatlanba kerül át. A feladatellátáshoz az intézmény két részlegének a Közgyűlés a Szombathely, Boglárka u. 2. szám alatti ingatlanban 127,68 m2 nagyságú területet telephelyként biztosított. Javaslom, hogy a Szombathelyi Köznevelési GAMESZ a Boglárka u. 2. szám alatti ingatlanban elsősorban ingyenes használati jogviszony keretében kerüljön elhelyezésre. Amennyiben a „Multifunkcionális városi közszolgáltatói telephely kialakítása” projekt az ingyenes használati jogviszony keretében történő hasznosítást nem teszi lehetővé, úgy javaslom a Szombathelyi Köznevelési GAMESZ-szel bérleti szerződés megkötését.
* Mindezekre tekintettel módosítani szükséges az intézmény alapító okiratát, valamint Szervezeti és Működési Szabályzatát. A Szombathelyi Köznevelési GAMESZ Módosító okirata az előterjesztés *9. számú*, a módosítással egységes szerkezetbe foglalt Alapító okirata az előterjesztés *10. számú*, a módosított Szervezeti és Működési Szabályzata az előterjesztés *11. számú mellékletét* képezi. A szóban forgó dokumentumokban átvezetésre kerül a székhely és telephely változás, egyéb módosításra nem kerül sor.

Az intézmény Fő tér 40. alatti szervezeti egységének áthelyezése várhatóan hosszabb időt vesz igénybe. Az intézmény vezetőjének jelzése alapján az intézmény új telephelyre történő költöztetése vélhetően november 30. napjáig befejeződik. Ugyanakkor a költözés technikai lebonyolításának összetettségére tekintettel javaslom, hogy a takarékossági program ezen eleme tekintetében a végrehajtásra tűzött határidő 2022. december 31. napjára kerüljön módosításra.

**10. Óvodai szünetek felülvizsgálata**

A takarékossági program a költséghatékony működés érdekében előírta az óvodai szünetek időtartamának felülvizsgálatát is. Javaslom, hogy az óvodai téli szünet időtartama az iskolákban elrendelt téli szünet időtartamával egyező időtartamra, 2022. december 22-től 2023. január 8. napjáig kerüljön elrendelésre, a gyermeklétszámhoz szükséges épület(ek) nyitva tartásának biztosítása mellett. A Szombathelyi Barátság Óvoda, a Szombathelyi Hétszínvirág Óvoda és a Szombathelyi Mocorgó Óvoda fűtési rendszere nem választható le a velük egy épületben lévő bölcsődék fűtési rendszeréről, így ezen intézmények esetében azonban indokolt a téli szünet időtartamát a bölcsődék lezárásához igazítani. Ezen óvodák esetében a téli szünet 2022. december 19. napjától 2023. január 8. napjáig tart ügyeletet biztosítva más önkormányzati szombathelyi óvodában.

**11. Igazgatási szünet meghosszabbítása**

A Kttv. 232. § (3) bekezdése alapján a képviselő-testület – a 30/2012. (III.7.) Kormányrendeletben foglaltak figyelembevételével – igazgatási szünetet rendelhet el. Az igazgatási szünet időtartama a Kormányrendelet 13. § (1) bekezdés b) pontja szerint télen két egybefüggő naptári hét, amely január 1-jét közvetlenül követő vasárnapig tart. A jogszabályi rendelkezésekre tekintettel a 2022. februári ülésen javaslatot tettem a téli igazgatási szünet elrendelésére, amelynek időtartamát 2022. december 23. 12.00 órától 2022. december 30. napjáig határozta meg a Közgyűlés az 50/2022. (II.24.) Kgy. számú határozatában.

A 2022/2023. tanév rendjére alkalmazandó veszélyhelyzeti szabályokról szóló 368/2022. (IX. 29.) Korm. rendelet a 2022/2023. tanév rendjéről szóló 22/2022. (VII. 29.) BM rendeletben foglaltaktól eltérően úgy rendelkezett, hogy a 2022/2023. tanévben a téli szünet előtti utolsó tanítási nap 2022. december 21. (szerda), a szünet utáni első tanítási nap 2023. január 9. (hétfő).

A Kormány a kormányzati igazgatási szünet elrendeléséről és a kormányzati igazgatási szünetre alkalmazandó veszélyhelyzeti szabályokról szóló 369/2022. (IX. 29.) Korm. rendeletben a kormányzati igazgatásról szóló 2018. évi CXXV. törvény 2. § (1) bekezdése szerinti kormányzati igazgatási szervekre igazgatási szünetet rendelt el 2022. december 22. napjától 2023. január 6. napjáig.

Fentiekre és arra tekintettel, hogy a hivatal épületének az igazgatási szünet alatti zárva tartása miatt az energiafelhasználás területén jelentős megtakarítás várható, és a döntés megfelel a 30/2012. (III.7.) Kormányrendeletben foglaltaknak, javaslatot teszek arra, hogy 2023. január 6. napjáig kerüljön meghosszabbításra az igazgatási szünet.

Az igazgatási szünet meghosszabbítása változatlanul nem vonatkozik az anyakönyvi igazgatásra, az adóigazgatásra és a szociális igazgatásra, továbbá a Hatósági Osztály Közterület-felügyelet szervezeti egység azon munkatársaira, akik közterület-felügyelői munkát látnak el. A fenti területen dolgozó kollégák az igazgatási szünet alatt hetente 1-1 napon dolgoznak, a Polgármesteri Hivatal épületében a fűtési rendszer adottságai miatt megoldható, hogy kizárólag az épület egy meghatározott oldalán a fűtés működjön.

Mivel a határozathozatal a Polgármesteri Hivatal működését érinti, így a jogalkotásról szóló 2010. évi CXXX. törvény szerint e döntés normatív határozatnak minősül.

**12. A 2022. évi Szombathelyi Adventi Vásár díszkivilágítása**

A Tisztelt Közgyűlés a 2022. szeptember 29-i ülésén döntött arról is, hogy a korábbi évek gyakorlatával szemben az idei évben csupán a város karácsonyfája és a gyermekek által kedvelt 3 db elem kerülne kihelyezésre, időkapcsolóval, valamint az eddigi gyakorlattal szemben ezek az elemek 16.00-tól 23.00 óráig lennének kivilágítva.

A döntést követően az előterjesztés előkészítése időpontjáig 12 céges felajánlás érkezett, 7.950.000 Ft összegben a város nagy foglalkoztatóitól, kivállalkozásaitól és az Adventi Vásáron résztvevő kereskedőktől, vendéglátósoktól egyaránt, a 2022. évi Szombathelyi Adventi Vásár díszvilágítás kiépítéséhez támogatás biztosítására.

Alpolgármester Urakkal közösen mi is felajánlunk 1 millió forintot, hogy az idei adventi időszakban a jól megszokott fények köszöntsék a Fő térre látogatókat.

Szombathely Megyei Jogú Város Önkormányzata Szervezeti és Működési Szabályzatáról szóló 18/2019. (X.31.) önkormányzati rendelet 41. § 2. pontja alapján, államháztartáson kívüli forrás átvételéhez, elfogadásához minősített többségű szavazat szükséges.

Kérem a Tisztelt Közgyűlést, hogy az SZMSZ 41. § 2. pontja szerint hozza meg döntését a felajánlott támogatások elfogadásáról.

1. **Tájékoztató a 2023. évi energiaköltség várható alakulásáról**

A takarékossági program 2022. szeptember 30-i tárgyalásakor még nem volt ismert a távhődíjak 2023. évi árképzése. A 20/2022. (IX.30.) TIM rendelet alkalmazásával a szombathelyi intézmények távhődíja 2023. évben több, mint 12-szeresére emelkedik (51.456 Ft/GJ), amely a takarékossági programhoz fűzött előterjesztéshez képest további 500 M Ft-tal növeli Szombathely Megyei Jogú Város költségeit (a távhődíjak tekintetében így összesen 1,469 Mrd Ft emelkedéssel kell számolni).

A takarékossági program 2022. szeptember 30-i tárgyalásakor szintén nem volt ismert a 2023. évi villamos-energia beszerzés eredménye sem, ezért a jövő évi villamos-energia tekintetében a modellezés nettó 240 Ft/kWh-val számolt. A nyílt közbeszerzés eljárás eredményeként egyetlen ajánlat érkezett az MVM Next Energiakereskedelmi Zrt-től, amely nettó 260,92 Ft/kWh-ra tett ajánlatott az alábbi felhasználók tekintetében:

1. Szombathely Megyei Jogú Város Önkormányzata
2. Szombathely Megyei Jogú Város Polgármesteri Hivatala
3. Szombathelyi Köznevelési GAMESZ
4. Szombathelyi Egyesített Bölcsődei Intézmény
5. AGORA Szombathelyi Kulturális és Médiaközpont Nonprofit Kft.
6. Pálos Károly Szociális Szolgáltató Központ és Gyermekjóléti Szolgálat
7. Savaria Megyei Hatókörű Városi Múzeum
8. Fogyatékkal Élőket és Hajléktalanokat Ellátó Közhasznú Nonprofit Kft.
9. Szombathely Városi Vásárcsarnok
10. Berzsenyi Dániel Megyei hatókörű Városi Könyvtár
11. Szombathelyi Sportközpont és Sportiskola Nonprofit Kft.
12. Savaria Turizmus Nonprofit Kft.
13. Savaria Városfejlesztési Nonprofit Kft.
14. Szombathelyi Egészségügyi és Kulturális GESZ
15. Weöres Sándor Színház Nonprofit Kft.

A fentiek alapján indokolt, hogy az Önkormányzat az MVM Next Energiakereskedelmi Zrt. ajánlatát fogadja el. Az ajánlat a takarékossági programhoz fűzött előterjesztéshez képest 2023. évben további mintegy 100 M Ft-tal növeli Szombathely Megyei Jogú Város költségeit.

Fentiek alapján az Önkormányzatnál közvetlenül jelentkező energiaköltségek jövő évre prognosztizált többlete a 2021. évi fogyasztási adatok alapján – a szeptember havi előterjesztésben prognosztizált 3,6 Mrd Ft – hoz képest mintegy 4,2 Mrd Ft, amely nem tartalmazza a külső szolgáltatók által az energiaárak és az infláció növekedése miatt Önkormányzatunkra továbbhárított költségét, várhatóan kb. 500 M Ft nagyságrendben. (A növekmény nem tartalmazza a fogyasztás és működés szempontjából speciális helyzetben lévő Vasivíz Zrt. és a Szombathelyi Távhőszolgáltató Kft. többletköltségeit).

1. **Javaslat a 2023. évi költségvetés összeállításához szükséges további intézkedésekre**

A takarékossági program alapján minden intézményvezető, ügyvezető részletes intézkedési tervet készített működési költségeinek minimalizálására. A 2023. évben várható energiaköltségek miatt javaslom, hogy az Önkormányzat 2023. évi költségvetése úgy kerüljön összeállításra, hogy:

* az energiaköltségeken kívüli dologi kiadások 500 M Ft-tal kerüljenek csökkentésre a 2022. évi eredeti előirányzathoz képest, valamint
* az intézmények, gazdasági társaságok eredeti előirányzatként a 2022. évi fogyasztási adatok alapján számított energiaköltségek 75 %-át (óvodák, bölcsődék, szociális ellátást biztosító intézmények 90 %-át) kaphatják meg. A fennmaradó, mindenképp szükséges energia-költségekre képzett tartalékból szigorú elszámolás alapján részesülhetnek az intézmények, gazdasági társaságok.
1. **Tájékoztató Balla György miniszteri biztos megkeresésével kapcsolatban**

A Kormány a 1473/2022. (X.5.) Korm. határozatában rendelkezett az önkormányzatokkal folytatandó, a drasztikus áremelkedések enyhítése érdekében szükséges egyeztetések eljárásrendjéről.

Ennek első lépéseként Balla György miniszteri biztos úr 2022. október 5. napján kelt megkeresésében az energiaárak változásának önkormányzati gazdálkodásra gyakorolt hatása ügyében fordult az önkormányzatokhoz, amelyben az alábbiakat kérte:

* az önkormányzat, gazdasági társaságai és költségvetési szervei tekintetében az energia fogyasztási adatok kerüljenek bemutatásra a kötelező önkormányzati feladatok/nem kötelező önkormányzati feladatok bontásban a 2021-2023. évekre vonatkozóan;
* azon intézkedések is kerüljenek bemutatásra, amelyeket az önkormányzat már meghozott vagy meghozni tervez az energiafelhasználás csökkentése és az energiaköltségek mérséklése érdekében (pl. hőmérséklet korlátozás, intézmények nyitva tartásának racionalizálása, energia igény csökkentő beruházások stb.). Külön szükséges kitérni azokra az intézkedésekre is, amelyek közvetetten kapcsolódnak az energiaköltségek viseléséhez (pl. térítési díjemelés, egyéb területeken kiadások visszafogása, vagyonértékesítés a bevételek növelése érdekében stb.).

Miniszteri biztos úr levelére a kért adatszolgáltatást 2022. október 12. napján, határidőben teljesítettük. A levélben összefoglaltuk az önkormányzat által elfogadott takarékossági program végrehajtásával kapcsolatban szükséges intézkedéseket. A levél összefoglalásaként arról tájékoztattuk miniszteri biztos urat, hogy közvetlenül az energiaköltségek rendkívüli növekedése miatt mintegy 3,45 Mrd Ft összegű külső forrás szükséges Szombathely Megyei Jogú Város Önkormányzata számára a Vasivíz ZRt.-n, valamint a Szombathelyi Távhőszolgáltató Kft.-n kívüli intézményrendszer működőképességének megőrzéséhez.

Kérem a Tisztelt Közgyűlést, hogy az előterjesztésben foglaltakat megtárgyalni, a rendelet-módosítást megalkotni és a határozati javaslatokat elfogadni szíveskedjék.

**Szombathely, 2022. október 20.**

 **/: Dr. Nemény András :/**

**I.**

**HATÁROZATI JAVASLAT**

**……../2022. (X.27.) Kgy. számú határozat**

1./ A Közgyűlés Szombathely Megyei Jogú Város Polgármesteri Hivatala Szervezeti és Működési Szabályzatának módosítását - amely a Hivatal engedélyezett létszámát pedig 280,5 főről 278,5 főre csökkenti - a jelen előterjesztés *2. melléklete* szerinti tartalommal elfogadja. A módosító okirat hatályba lépése: 2022. november 1. napja.

2./ A Közgyűlés felhatalmazza a polgármestert és a jegyzőt az 1./ pontban foglalt módosító okirat, valamint az elfogadott módosításokkal egységes szerkezetbe foglalt okirat aláírására.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtás előkészítéséért:

 Nagyné Dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** 2022. november 1.

**II.**

**HATÁROZATI JAVASLAT**

**…./2022. (X.27.) Kgy. számú határozat**

Szombathely Megyei Jogú Város Közgyűlése a SZOVA Szombathelyi Vagyonhasznosító és Városgazdálkodási Nonprofit Zrt. alapszabályát az alábbiak szerint módosítja:

Az Alapszabály I. 6. pontja az alábbiak szerint módosul:

 A telephelyek közül törlésre kerül:

* 9700 Szombathely, Welther Károly u. 4.

A Közgyűlés felhatalmazza a polgármestert, hogy az alapszabály módosítását aláírja.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a társaság vezérigazgatója)

**Határidő:** azonnal

**III.**

**HATÁROZATI JAVASLAT**

**…/2022. (X.27.) Kgy. sz. határozat**

Szombathely Megyei Jogú Város Közgyűlése a „Javaslat a takarékossági programmal összefüggő intézkedések meghozatalára”című előterjesztést megtárgyalta és a Pálos Károly Szociális Szolgáltató Központ és Gyermekjóléti Szolgálat Szakmai Programjának módosítását az előterjesztés *3. számú melléklete* szerinti tartalommal, valamint a Pálos Károly Szociális Szolgáltató Központ és Gyermekjóléti Szolgálat Szervezeti és Működési Szabályzatának módosítását az előterjesztés *4. számú melléklete* szerinti tartalommal jóváhagyja.

**Felelősök**: Dr. Nemény András polgármester

 Dr. László Győző alpolgármester,

 (az előkészítésért:

Vinczéné Dr. Menyhárt Mária, az Egészségügyi és Közszolgálati Osztály vezetője

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat vezetője)

**Határidő**: azonnal

**IV.**

**HATÁROZATI JAVASLAT**

**…./2022. (X.27.) Kgy. számú határozat**

1. Szombathely Megyei Jogú Város Közgyűlése az államháztartásról szóló 2011. évi CXCV. törvény 8/A. §- a alapján a Szombathelyi Egészségügyi és Kulturális Intézmények Gazdasági Ellátó Szervezete Módosító okiratát az előterjesztés *5. számú*, a módosításokkal egységes szerkezetbe foglalt Alapító okiratát az előterjesztés *6. számú melléklete* szerinti tartalommal jóváhagyja.

1. A Közgyűlés felhatalmazza a polgármestert és a jegyzőt a Módosító okirat aláírására.
2. A Közgyűlés a Bem József utca 9. b. szám alatti ingatlan kezelőjének a SZOVA Szombathelyi Vagyonhasznosító és Városgazdálkodási Nonprofit Zrt.-t jelöli ki.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a Szombathelyi Egészségügyi és Kulturális GESZ igazgatója

 Kovács Cecília, a SZOVA Nonprofit Zrt. vezérigazgatója/

**Határidő:** azonnal (az 1. és a 3. pont vonatkozásában)

 2022. november 1. (a 2. pont vonatkozásában)

**V.**

**HATÁROZATI JAVASLAT**

**…./2022. (X.27.) Kgy. számú határozat**

1. Szombathely Megyei Jogú Város Közgyűlése a Szombathelyi Egészségügyi és Kulturális Intézmények Gazdasági Ellátó Szervezete Szervezeti és Működési Szabályzatát az előterjesztés *7. számú melléklete* szerinti tartalommal jóváhagyja.

1. A Közgyűlés felhatalmazza a polgármestert a Szervezeti és Működési Szabályzat aláírására.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal (az 1. pont vonatkozásában)

 2022. november 1. (a 2. pont vonatkozásában)

**VI.**

**HATÁROZATI JAVASLAT**

**……../2022. (X. 27.) Kgy. számú határozat**

1. A Közgyűlés - figyelembe véve a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet 15.§ (3) bekezdését - hozzájárul az AGORA Savaria Kulturális és Médiaközpont NKft. székhelyén hétfőtől-péntekig tartó napi nyitvatartási idejének 1 órával történő csökkentéséhez, valamint a szombati napon 1 órával történő növeléséhez. Nyitvatartási idejét hétfőtől péntekig 9.00-19.00 óra, szombaton 8.00-16.00 közötti időtartamban határozza meg.
2. A Közgyűlés egyetért azzal, hogy az Önkormányzat és az AGORA Savaria Kulturális és Médiaközpont Nonprofit Kft. között létrejött 41196-51/2021. számú Közművelődési megállapodás V. pontja az alábbiak szerint módosuljon:

 „hétfőtől-péntekig: 9:00-19:00 óra

 szombat: 8.00-16.00 óra

 vasárnap: zárva”

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Horváth Zoltán, az AGORA Savaria Kulturális és Médiaközpont ügyvezetője)

**Határidő:** azonnal (1. pont vonatkozásában)

**VII.**

**HATÁROZATI JAVASLAT**

1. Szombathely Megyei Jogú Város Közgyűlése a Berzsenyi Dániel Megyei Hatókörű Városi Könyvtár Szervezeti és Működési Szabályzatát az előterjesztés *8. számú melléklete* szerinti tartalommal jóváhagyja.

1. A Közgyűlés felhatalmazza a polgármestert a Szervezeti és Működési Szabályzat aláírására.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Baráthné Molnár Mónika, a Berzsenyi Dániel Megyei Hatókörű Városi Könyvtár igazgatója)

**Határidő:** azonnal (az 1. pont vonatkozásában)

 2022. november 1. (a 2. pont vonatkozásában)

**VIII.**

**HATÁROZATI JAVASLAT**

**…./2022. (X.27.) Kgy. számú határozat**

1. Szombathely Megyei Jogú Város Közgyűlése engedélyezi a Savaria Szimfonikus Zenekar részére az Agora – Művelődési és Sportház, Zenekar működéséhez feltétlenül szükséges helyiségcsoportjának ingyenes használatát 2022. november 1. és 2023. április 30. közötti azzal, hogy a rezsiköltséget az Agora Savaria Kulturális és Médiaközpont Nonprofit Kft. fizeti.

2. A Közgyűlés felkéri az Agora Savaria Kulturális és Médiaközpont Nonprofit Kft. ügyvezető igazgatóját és a Savaria Szimfonikus Zenekar igazgatóját, hogy az Agora – Művelődési és Sportház ingyenes használatára vonatkozó megállapodást kösse meg.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Kiss Barna, a Savaria Szimfonikus Zenekar Igazgatója

Horváth Zoltán, az Agora Savaria Kulturális és Médiaközpont Nonprofit Kft. ügyvezető igazgatója)

**Határidő:** azonnal (az 1. pont vonatkozásában)

 2022. november 1. (a 2. pont vonatkozásában)

**IX.**

**HATÁROZATI JAVASLAT**

**…./2022. (X.27.) Kgy. számú határozat**

1. Szombathely Megyei Jogú Város Közgyűlése úgy határoz, hogy a Thea-Club Kft. 2022. december 20. és 2023. január 30. napja közötti időszakban a Weöres Sándor Színház éttermének zárva tartása miatt a bérleti díj megfizetése alól mentesül.
2. A Közgyűlés úgy határoz, hogy a Thea-Club Kft.-vel kötött bérleti szerződés időtartama a bérlők egyetértésével az 1. pontban meghatározott időtartammal kerüljön meghosszabbításra.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Szabó Tibor András, a társaság ügyvezetője)

**Határidő:** azonnal

**X.**

**HATÁROZATI JAVASLAT**

**…./2022. (X.27.) Kgy. számú határozat**

1. Szombathely Megyei Jogú Város Közgyűlése úgy dönt, hogy amennyiben az EUROSOLVING Kft. a Savaria Mozi zárva tartása miatt a mozi épületében működő kávézó bezárását határozza el, úgy a bezárás időtartamára a bérleti díj megfizetése alól mentesül.
2. A Közgyűlés úgy határoz, hogy ebben az esetben az EUROSOLVING Kft.-vel kötött bérleti szerződés időtartama a bérlő egyetértésével a bezárás időtartamával kerüljön meghosszabbításra.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Horváth Zoltán, a társaság ügyvezetője)

**Határidő:** azonnal

**XI.**

**HATÁROZATI JAVASLAT**

**…./2022. (X.27.) Kgy. számú határozat**

1. Szombathely Megyei Jogú Város Közgyűlése a 298/2022. (IX.29.) Kgy. számú határozattal a Szombathelyi Köznevelési GAMESZ vonatkozásában elrendelt, a Szombathely, Fő tér 40. számú ingatlanból való kiköltözésre vonatkozó intézkedés határidejét 2022. december 31. napjára módosítja.
2. Szombathely Megyei Jogú Város Közgyűlése engedélyezi a Szombathelyi Köznevelési GAMESZ részére a Szombathely, Boglárka u. 2. szám alatti ingatlan - az intézmény működéséhez feltétlenül szükséges 127,68 m2 alapterületű - helyiségcsoportjának ingyenes használatát 2022. november 1. napjától terjedő határozatlan időtartamra. Amennyiben a „Multifunkcionális városi közszolgáltatói telephely kialakítása” című projekt az ingyenes használati jogviszony keretében történő hasznosítást nem teszi lehetővé, úgy a Szombathelyi Köznevelési GAMESZ bérleti jogviszony keretében kerüljön elhelyezésre.
3. A Közgyűlés felkéri a SZOVA Nonprofit Zrt. vezérigazgatóját és a Szombathelyi Köznevelési GAMESZ igazgatóját, hogy 2. pont szerinti használati jogviszonyra vonatkozó megállapodást kösse meg.
4. A Közgyűlés a Szombathelyi Köznevelési GAMESZ Módosító okiratát az előterjesztés *9. számú*, a módosítással egységes szerkezetbe foglalt Alapító okiratát az előterjesztés *10. számú*, a módosított Szervezeti és Működési Szabályzatát az előterjesztés *11. számú melléklete* szerinti tartalommal jóváhagyja, egyúttal felhatalmazza a polgármestert a dokumentumok aláírására.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Imréné Erényi Katalin, a Szombathelyi Köznevelési GAMESZ Igazgatója

Kovács Cecília, a SZOVA Nonprofit Zrt. vezérigazgatója)

**Határidő:** azonnal (az 1. és a 2. pont vonatkozásában)

 2022. november 1. (a 3. pont vonatkozásában)

 2022. november 15. (a 4. pont vonatkozásában)

**XII.**

**HATÁROZATI JAVASLAT**

**…/2022. (X.27.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy az önkormányzat által fenntartott 15 óvoda az iskolai téli szünet időtartamával megegyező időtartamra, 2022. december 22-től 2023. január 8. napjáig, a gyermeklétszámhoz igazodóan, ügyeleti rendszerben tartsanak nyitva.

2. Szombathely Megyei Jogú Város Közgyűlése egyetért azzal, hogy a Szombathelyi Barátság Óvoda, a Szombathelyi Hétszínvirág Óvoda és a Szombathelyi Mocorgó Óvoda 2022. december 19. napjától 2023. január 8. napjáig kerüljön lezárásra, úgy, hogy az ügyelet más önkormányzati szombathelyi óvodában kerül megszervezésre.

**Felelős:** Dr.Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője/

**Határidő:** 2022. december 21. /1. és 2. pont vonatkozásában/

**XIII.**

**HATÁROZATI JAVASLAT**

**……../2022. (X.27.) Kgy. számú határozat**

**Igazgatási szünet meghosszabbítása**

1./ A Közgyűlés az 50/2022. (II.24.) Kgy. számú határozata 1. pontját úgy módosítja, hogy az ott elrendelt igazgatási szünet Szombathely Megyei Jogú Város Polgármesteri Hivatalában 2022. december 23. 12.00 órától 2023. január 6. napjáig tart. Az első munkanap 2022. január 9. napja.

2./ A Közgyűlés felkéri a jegyzőt, hogy gondoskodjon az igazgatási szünet meghosszabbításával kapcsolatos intézkedések lakosság felé történő közléséről, továbbá a szükséges munkáltatói intézkedések előkészítéséről.

**Felelős:** Dr. Nemény András polgármester

Dr. Károlyi Ákos jegyző

/a végrehajtásért:

Nagyné Dr. Gats Andrea, a Jogi és Képviselői Osztály vezetője,

Desits Zoltán, az Informatikai Iroda vezetője/

**Határidő:** 2022. december 23.

**XIV.**

**HATÁROZATI JAVASLAT**

**……/2022. (X.27.) Kgy. számú határozat**

1. A Közgyűlés Szombathely Megyei Jogú Város Önkormányzata Szervezeti és Működési Szabályzatáról szóló 18/2019. (X.31.) önkormányzati rendelet 41. § 2. pontja alapján úgy döntött, hogy a 2022. évi Szombathelyi Adventi Vásár díszvilágítás kiépítéséhez felajánlott, államháztartáson kívülről érkező támogatásokat elfogadja.
2. A Közgyűlés felhatalmazza a polgármestert a támogatási szerződések aláírására.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtás előkészítéséért:

Lajos Tibor, a Gondnoksági iroda vezetője)

**Határidő:** azonnal /1. pont vonatkozásában/

 folyamatosan /2. pont vonatkozásában/

**XV.**

**HATÁROZATI JAVASLAT**

**…./2022. (X.27.) Kgy. számú határozat**

Szombathely Megyei Jogú Város Közgyűlése tudomásul veszi, hogy a villamos energia beszerzésére vonatkozó nyílt közbeszerzés eljárás eredményeként az MVM Next Energiakereskedelmi Zrt. ajánlata került elfogadásra nettó 260,92 Ft/kWh áron.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**XVI.**

**HATÁROZATI JAVASLAT**

**…./2022. (X.27.) Kgy. számú határozat**

Szombathely Megyei Jogú Város Közgyűlése a 2023. évi energiaköltség várható alakulásáról szóló tájékoztatást tudomásul veszi.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**XVII.**

**HATÁROZATI JAVASLAT**

**…./2022. (X.27.) Kgy. számú határozat**

Szombathely Megyei Jogú Város Közgyűlése úgy határoz, 2023. évben a várható energiaköltségek miatt az Önkormányzat 2023. évi költségvetése úgy kerüljön összeállításra, hogy:

* az energiaköltségeken kívüli dologi kiadások 500 M Ft-tal kerüljenek csökkentésre a 2022. évi eredeti előirányzathoz képest, valamint
* az intézmények, és a kizárólagos, valamint többségi tulajdonú önkormányzati gazdasági társaságok eredeti előirányzatként a 2022. évi fogyasztási adatok alapján számított energiaköltségek 75 %-át (óvodák, bölcsődék, szociális ellátást biztosító intézmények 90 %-át) kaphatják meg. A fennmaradó, mindenképp szükséges energia-költségekre képzett tartalékból szigorú elszámolás alapján részesülhetnek az intézmények, gazdasági társaságok.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal